پراݣ

پراݣ (ب تّشيكية Praha، ب لألمانية Prag، ب لّاتينية Praga) هيّا لعاصيمة ديال لجمهورية د تّشيك ؤ أكبر مدينة فيها، ؤ نمرة تلطاش ف ترتيب لمدون لكبار ديال تّيحاد لؤروپي. لعاداد د سّكان ديالها 1.3 مليون د بنادم ف لمدينة براسها، ؤ 2.7 مليون ف لمنطقة لميطروپوليطانية لي تابعة ليها.

پراݣ من بين أهم لعواصم تّقافية ف ؤروپا، ؤ لمدينة لخامسة فيها من حيت لعاداد د زّوار لي جاو ليها ف 2017 ؤ سّاتة ف 2018 ؤ تّاسعة ف 2019. تاريخيا كانت هيا لعاصيمة ديال مملكة بوهيميا، ؤكانت مدينة موهيمة ف لإمبراطورية لؤسطروهانݣارية، ؤ ولات من بعد لعاصيمة ديال تشيكوصلوڤاكيا حتال 1993 فاش تفرتقات ل جوج بلدان هوما تّشيك ؤ سلوڤاكيا. ف 1992، صّونطر ديال پراݣ ولا داخل ف لّيستة د ليونيسكو ديال تّرات لعالمي.

 تاريخ 
صعيب نعرفو فوقاش تأسسات پراݣ كا مدينة. كاينين فيها أدلة ديال سّكنة د بنادم من لعصر لپاليوليثي ؤلا لحجري لقديم، لي تسالا ف حدود هادي 12000 عام، شي لي ماكيدلش ب ضّارورة علا تواجد بشري مستامر. لمؤرخ لألماني ليهودي داڤيد ݣانس كتب بلي پراݣ تأسسات كا مدينة سميتها بويهايم Boihaem من طاراف ماليك سميتو بويّا Boyya ف 1306 قبل لميلاد، ولاكين ماكاينينش أدلة مادية (نقيشات، شقفات د لفلوس) علا هاد لهضرة.

ف علاين لقرن لخامس قبل لميلاد، واحد لمجموعة د لقبايل لكيلتية دارو مستوطنة ديالهوم ف زاڤيست، لي دابا كاينة ف ضّواحي ديال پراݣ، ؤ سمّاو لمنطقة بويوهايموم Boiohaemum، يعني بلاد ديال شعب لبويي. ف لّخر ديال لألفية لّولة قبل لميلاد، لقبايل لجرمانية غادي يجرّيو علا لكلتيين من لمنطقة. ف لقرن تّاني لميلادي، لجغرافي ليوناني كلاوديوس پطوليمايوس رسم خريطة ديال جّيهة فين كاينة دابا پراݣ، ؤ دار بلي كانت فيها مدينة جرمانية سميتها كاسورݣيس Casurgis.

ف لقرن لخامس لميلادي، مورما طاحت لإمبراطورية رّومانية لغربية، غادي يوقعو هجرات كبار ف ؤروپا، لي ف خيلالهوم غادي يخويو لجرمانيين لمنطقة لوسطانية د بوهيميا، ؤ ياخدو بلاصتهوم لقبايل سّلاڤية، لي من بينهوم لقبايل تّشيكية، لي ف لقرون تّلاتة لي تبعو هادشي غادي يبنيو عاداد ديال لقلاعي ف پراݣ ؤ نّواحي ديالها.

لؤسطورة ديال تّأسيس د پراݣ كاتنسب هاد لحادات ل دوكة ؤ شوافة لي عاشت ف لقرن تّامن لميلادي سميتها ليبوشي ؤ راجلها پشيميسّل لي أسس سّلالة لپشيميسلية لي حكمات مملكة بوهيميا، ؤ مناطق خرين ف ؤروپا لوسطانية حتال لقرن سطاش. لأسطورة كاتݣول بلي ليبوشي وقفات علا صخرة كبيرة حدا واد ڤلطاڤا ؤ ب تاشوافت ديالها تنبآت: كانشوف مدينة عضيمة لي لمجد ديالها غادي يوصل ل نّجوم، ؤ أمرات باش يتبنا قصر ؤ مدينة سميتها پراها ف ديك لبلاصة.

لمنطقة ولاو كيحكموها دّوكات لي ولاو من بعد ملوك ديال بوهيميا. پراݣ ولات مركز تيجاري موهيم، ؤ ستاقرو فيها تّجار من ؤروپا كاملة، منهوم تّجار ليهود من سپانيا من لقرن لعاشر.

 معرض التصاور 

 مصادر 


تصنيف:التشيك
تصنيف:عواصم ديال بلدان
تصنيف:مقالات فيها مصدر و 3000 بايت
تصنيف:مدون د التشيك
تصنيف:تأسيسات د عوام 880